Joost Van der Westhuizen– Is Dit Net Ek Of Is Als Tos? | Watkykjy
'n Hele paar van die rugbyhelde wat in 1995 gehelp het dat Suid-Afrika die Wêreldbeker wen het op televisie geindig as rygby-aanbieders. Dis danksy
daai einste oorwinning dat ons gereeld in Kobus Wiese se crew cut vaskyk, moet luister na Joel Stransky se nasale gekef, en natuurlik Joost se "presentering" moet verduur.
Ou Joost was 'n great scrummie. Hy was 'n yster op die veld en 'n aanwins vir rugby. Maar – en moet geen fout maak nie – die man is nie 'n aanbieder se gat werd nie. Saam met Errol Tobias probeer hulle so hard om hul Afrikaans suiwer te hou dat betekenis en styl dikwels moer ver oor die doellyn geskop word.
Een woord waarsonder Joost natuurlik nie kan klaarkom nie is presies dit. Natuurlik. "Hulle het natuurlik om die skrum gebreek om Adi Jacobs weg te stuur." Issit Joost? Was dit 'n natruurlike proses? Of het ons lankal reeds geweet dit gaan gebeur?
"Hy's natuurlik die skeidsregter van Wallis."Bedoel jy nou as natuurlike persoon uit Wallis of sommer net dat dit natuurlik die skeidsregter is omday hy ander klere as die twee spanne aanhet?
Verder is daar die alewige anglisismes. Kyk, ek kan nie vinger wys met taalmeng nie. Maar met die "kasueel", "presenteer" en "inisieel" wou ek al die man vra om asseblief 'n Engelse woord of twee tussenin te gooi. Doen dit vir die span, Joost.